Nosaukuma reģistrācijas pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2022/C 343/04)

Šī publikācija dod tiesības trīs mēnešu laikā no šīs publikācijas dienas pret pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTAIS DOKUMENTS

“Ciliegia di Bracigliano”

ES Nr.: PGI-IT-02766 – 31.03.2021.

ACVN ( ) AĢIN (X)

1. Nosaukums vai nosaukumi [ACVN vai AĢIN]

“Ciliegia di Bracigliano”

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

Aizsargātā ģeogrāfiskās izcelsmes norāde (AĢIN) “Ciliegia di Bracigliano” attiecas uz Prunusavium L. (Rosaceae) sugas augļiem, kas pieder pie šādām šķirnēm: Spernocchia, Sciazza, Pagliaccia (pazīstama arī kā Pagliaccio vai Pallaccia), Don Carmelo, Silvestre, Bigarreau Burlat, Baron Picella, Palermitana un Principe.

Ja ar AĢIN “Ciliegia di Bracigliano” apzīmēto produktu laiž tirdzniecībā svaigu, tam ir jābūt šādām kvalitātes īpašībām:

— Miza: spilgta krāsa, no tumši sarkana līdz amaranta tonim.

— Mīkstums: spilgti sarkans līdz tumši sarkans, ļoti stingrs, daļēji pieaudzis pie kauliņa.

— Izmērs: vidēji lieli augļi (minimālais atļautais izmērs: 20 mm), vidēja izmēra kauliņš, īss līdz vidēja garuma kāts.

— Forma: sirdsveida, iegarena vai saplacināta.

— Izturība pret pārcilāšanu: izcila.

— Organoleptiskās īpašības: mīkstums stingrs, vidēji sulīgs; augļaina, maiga un patīkami saldskāba garša.

Visām uzskaitītajām šķirnēm cukura saturam jābūt ne mazākam par 12° Briksa.

Laižot tirdzniecībā, augļiem jābūt:

— veseliem un nebojātiem;

— pie kātiņiem;

— tīriem, bez redzamiem svešķermeņiem;

— nebojātiem, bez puves un redzamām augu aizsardzības līdzekļu atliekām;

— bez kaitēkļiem.

Ķiršiem, kas paredzēti tikai apstrādei, var nebūt kātiņa, tie var būt daļēji bojāti vai to minimālais izmērs var būt 17 mm, ja vien tiek ievērotas pārējās produkta specifikācijas prasības. Šādus augļus var saukt par tādiem, kas apzīmēti ar AĢIN “Ciliegia di Bracigliano”, taču tos nedrīkst pārdot galapatērētājam.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visi “Ciliegia di Bracigliano” ražošanas posmi ir jāveic turpmāk 4. punktā minētajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Produkts jāievieto traukos, kuru ietilpība nepārsniedz 10 kg un kas izgatavoti no augu izcelsmes materiāla vai cita reciklēta materiāla.

Katra iepakojuma saturam jābūt vienāda izmēra, un tajā jāiekļauj tikai vienas un tās pašas šķirnes ķirši.

Attiecībā uz izmēru neviendabīgumu piemēro 10 % pielaidi attiecībā uz ķiršu skaitu vai svaru katrā atsevišķā iepakojumā.

Ar AĢIN “Ciliegia di Bracigliano” apzīmētais produkts tiek iepakots, kā norādīts turpmāk 4. punktā, jo stingrajā plastmasas tarā (grozos vai tvertnēs) brīvi sabērtie augļi, pārvadājot kravas automobiļos, var tikt dažādā veidā sadauzīti, bojāti, iegriezti vai deformēti, saņemot triecienus un ievērojamu spiedienu, kas rodas, transportlīdzeklim kratoties, gāzelējoties un strauji bremzējot.

3.6. Ar reģistrēto nosaukumu apzīmētā produkta marķēšanas īpašie noteikumi

Uz iepakojumiem, kas marķēti ar AĢIN vai uz tiem piestiprinātajām etiķetēm, skaidrā un salasāmā vienāda izmēra drukā jābūt šādai informācijai:

a) formulējumi “Ciliegia di Bracigliano” un “Indicazione Geografica Protetta” [aizsargāta ģeogrāfiskās izcelsmes norāde] (vai saīsinājums “I.G.P.” [AĢIN]);

b) ražotāja un/vai iepakotāja vārds/nosaukums, uzņēmuma nosaukums un adrese;

c) produkcijas partijas numurs;

d) iesaiņojumā esošā produkta faktiskais daudzums;

e) AĢIN “Ciliegia di Bracigliano” logotips, kā parādīts tālāk, kopā ar obligāti norādāmo Eiropas AĢIN simbolu.

1. punktā minētajai aizsargātajai ģeogrāfiskās izcelsmes norādei aizliegts pievienot jebkādus aprakstus, tostarp šādus apzīmējumus: “tipo” [veids], “gusto” [garša], “uso selezionato” [izvēlētais lietojums], “scelto” [izvēle] vai tamlīdzīgi, kā arī izcelsmes pašvaldība.

Ir atļauts lietot formulējumu, kas attiecas uz uzņēmumiem, nosaukumiem, uzņēmuma nosaukumiem un privātām preču zīmēm un kas savā būtībā nav slavinošs un, visticamāk, nemaldina patērētāju.

Šie formulējumi uz marķējuma var būt iekļauti ar tādiem burtiem, kuru augstums un platums ir vismaz uz pusi mazāks nekā atsauce uz aizsargāto ģeogrāfiskās izcelsmes norādi.

4. Ģeogrāfiskā apgabala īsa definīcija

AĢIN “Ciliegia di Bracigliano” ražošanas apgabals aptver visu šādu Salerno un Avellīno provinču pašvaldību teritoriju:

Salerno provincē: Baronissi, Bracigliano, Calvanico, Castel San Giorgio, Cava de’ Tirreni, Fisciano, Mercato San Severino, Pellezzano, Roccapiemonte, Siano.

Avellīno provincē: Contrada, Forino, Montoro, Moschiano.

5. Saikne ar ģeogrāfisko apgabalu

Saikne starp produktu, kas apzīmēts ar “Ciliegia di Bracigliano”, un ģeogrāfisko apgabalu balstās produkta kvalitātē un izcilajā reputācijā, kas izveidota daudzu gadu gaitā.

Ražošanas apgabals nodrošina vislabākos apstākļus optimālai ķirškoku veģetatīvai augšanai un pareizai augļu attīstībai.

Reljefs galvenokārt ir kalnains. Attiecībā uz klimatu: ķiršu audzēšanas apgabalos pavasaris iestājas agri, un vasaras ir siltas ar maksimālo temperatūru 25–28 °C. Ziemā temperatūra reti nokrītas zem 0 °C. Vidējais nokrišņu daudzums gadā ir aptuveni 1 000 mm, galvenokārt no rudens līdz agram pavasarim, bet tas joprojām ir pietiekams, lai apmierinātu lielāko daļu kultūraugu vajadzību pēc ūdens.

Augsne lielākoties ir aluviāla vai koluviāla, un tajā bieži sastopami piroklastiskie ieži. Lielākoties tā ir irdena, ūdenscaurlaidīga, vidēja dziļuma, ar labu drenāžu un ūdensnoturspēju un 6,5–7,2 pH līmeni.

Apgabalā dominējošajām augsnēm parasti ir pietiekami rupjš substrāts, kas piemērots Prunusavium sugas augu sakņu sistēmai, augsne ir viegli apstrādājama, ļoti caurlaidīga un mitrumietilpīga.

Aprakstītās augsnes un klimata īpašības nodrošina ideālu vidi kultūraugiem, ļaujot maksimāli palielināt augļu organoleptisko kvalitāti un līdz minimumam samazināt kaitēkļu iedarbību, kas varētu apdraudēt to tirgspēju.

Par ciešo saistību ar apgabalu liecina arī tas, ka vienīgi šajā apgabalā sastopamas 3.2. punktā minētās vietējās šķirnes, kas uzskatāms par sava veida endēmismu.

Valle dell’Irno apgabalā vīna dārzus, no kuriem kādreiz ievāca lielāko daļu ražas, kopš pagājušā gadsimta vidus gandrīz pilnībā ir aizstājuši ķirši.

Jaunākie dati liecina, ka šajā teritorijā ir aptuveni 500 lauku saimniecības un vairāki tirdzniecības uzņēmumi.

Ar AĢIN “Ciliegia di Bracigliano” apzīmētais produkts nāk no apgabala, kas tradicionāli ir labi piemērots ķiršu audzēšanai, un ražotāju gadsimtu gaitā uzkrātās speciālās zināšanas (jo īpaši attiecībā uz svarīgo darbu ģenētiskās biodaudzveidības saglabāšanā), kas pielāgotas vietējiem apstākļiem, ir palīdzējušas to padarīt par atzītas kvalitātes produktu.

Par ķiršu kokiem kā apgabala lauksaimniecības un ekonomikas raksturīgo iezīmi liecina dažādi avoti, galvenokārt notariālie dokumenti, kas datēti jau ar 1556. gadu (Bracigliano notariālie ieraksti: notārs Salvatore Grimaldi, 472. un 477. lieta; Bracigliano notariālie ieraksti: notārs Gaetano De Caro, 487. lieta). Dokumenti pierāda, cik svarīga bija ķiršu audzēšana Bracigliano. 1714. gadā notārs Matteo Milone (Salerno Valsts arhīvs, Bracigliano notariālie ieraksti, 495. lieta) nepārprotami ir norādījis, ka Bracigliano intensīvi audzē ķiršus.

Pēdējos gados “Ciliegia di Bracigliano” reputāciju ir apliecinājusi arī vesela virkne reklāmas materiālu, vēsturisku ierakstu, video un dokumentu papīra formātā. Franciskāņu priesteris Teofilo M. Giordano savā grāmatā Storia di Bracigliano [“Bracigliano vēsture”] (Arti Grafiche Emilio Di Mauro di Cava de 'Tirreni, 1980. gads), konkrēti tās daļā, kas apraksta vietējo ekonomiku, skaidri norāda, ka “Ciliegia di Bracigliano” produkti tika plaši audzēti gadu desmitiem. Viņš min daudzas no šajā specifikācijā ietvertajām šķirnēm, apliecinot to kvalitāti un tirgus pieprasījumu pēc tām, tai skaitā norāda uz to eksportu, par ko liecina nosaukums “Ciliegia di Bracigliano” komercrēķinos. Tādējādi tiek pierādīts, ka šajā apgabalā ķiršu audzēšanai ir senas tradīcijas, te ir lieli ķiršu dārzi, kas nodrošina ievērojamu daļu lauksaimniecības ienākumu.

“Ciliegia di Bracigliano” ekonomisko un kultūras nozīmi tās tradicionālajā ražošanas apgabalā gadu gaitā ir apstiprinājuši daudzi gadatirgi un festivāli, piemēram, Festa della Ciliegia di Bracigliano, kas kopš 1999. gada tiek rīkots katru gadu, un līdzīgs pasākums, kas kopš 1997. gada notiek Siano.

Katru gadu Nacionālā asociācija “Città delle Ciliegie” [“Ķiršu pilsētas”] rīko savu nacionālo festivālu ar tādu pašu nosaukumu vietās, kas pazīstamas ar izcilu ķiršu ražošanu. Kā atzinība par “Ciliegia di Bracigliano” produktu augsto kvalitāti 2009. gada 18.–21. jūnijāBracigliano notika jau piektais šāds festivāls.

Vairākas reizes “Ciliegia di Bracigliano” produkti ir guvuši vērā ņemamus panākumus valsts specializētajās sacensībās. Pietiek vien minēt, ka 2011. gadā AMDMI (Augļu un dārzeņu vairumtirdzniecības direktoru asociācija) šo produktu atzina par “Migliore Ciliegia d’Italia” [Labākie ķirši Itālijā].

“Ciliegia di Bracigliano” ražošanas apgabals joprojām tiek uzskatīts par “ķiršu zemi”, un tā zeme vienmēr ir izmantota šo augļu audzēšanai, radot nesaraujamu saikni starp attiecīgajiem apgabaliem un ķiršiem.

“Ciliegia di Bracigliano” ir galvenā sastāvdaļa daudzās receptēs, produkts ir iekļauts specializētās vietnēs, piemēram, Top Food Italy vai Torte e Dintorni, un to labi pazīst slaveni šefpavāri, piemēram, Sal De Riso un Rocco Iannone, kā arī citi topošie šefpavāri, kuri to izmanto savos izstrādājumos. Sal De Riso ir pazīstams ar savām konditora prasmēm, un sociālajos medijos viņš ir stāstījis par “Ciliegia di Bracigliano” (videosižetā, kas augšupielādēts vietnē YouTube2020. gada 8. oktobrī un viņa Facebook lapā 2020. gada 21. novembrī, viņš norāda, ka “Ciliegia di Bracigliano” ķirši patiešām ir īpaši: tie ir lieli, sulīgi un saldi, kraukšķīgi, ar augstu Briksa skaitli; es tos izmantoju arī kokteiļos).

Turklāt “Ciliegia di Bracigliano” izcilo reputāciju apstiprina daudzu speciālistu raksti, piem., pārtikas žurnālists Luciano Pignataro (rakstu ar nosaukumu “La stagione delle ciliegie a Bracigliano” [“Ķiršu sezona Bracigliano”] viņš publicēja savā tīmekļa vietnē 2015. gada 7. jūlijā, un tajā bija šāds apraksts: “Bracigliano ir ķiršu pilsēta. Taču šos gardos ķiršus visā Itālijā novērtē ne tikai to lielisko, unikālo organoleptisko īpašību dēļ. Šī pilsēta ir pazīstama ar savām senajām mūzikas tradīcijām, slaveno ēdienu “Mallone”, vēsajām vasarām un, protams, ķiršiem; tās iedzīvotājiem, lai arī viņi dzīvo “pasaulslavenā ciematā”, raksturīga liela cieņa pret laiku, gadalaikiem un ar zemi saistītajām tradīcijām. Viņi visu jūniju lasa šos ķiršus, un par tiem saka “jūs nevarat apēst tikai vienu”. Medmāsas, skolotāji, mūzikas skolotāji un ierēdņi velta savu laiku ķiršiem, kas ar katru gadu kļūst arvien vērtīgāki, jo tiem uzbrūk dažādi kaitēkļi. Tomēr šīs nelielās ķibeles nav mazinājušas aizraušanos ar ķiršu novākšanu, kas katru gadu pārņem visu pilsētu. Tā nav nejaušība, ka šis īpašais produkts tagad ir tik slavens.”) vai uzņēmējs Antonio Amato (kurš savā emuārā 2020. gada augustā publicēja rakstu “La Ciliegia di Bracigliano — L’oro rosso della nostra terra” [““Ciliegia di Bracigliano” — mūsu zemes sarkanais zelts”], kurā cita starpā teikts: “Tagad ir īstais laiks, lai apbrīnotu tumši sarkano panorāmu, jo ziedošo ķirškoku baltumu tagad ir nomainījušas dažādās sarkanā nokrāsas; tā ir vērtīgā, vēlīnā Bracigliano ķiršu šķirne, kas nogatavojas no jūnija otrās puses līdz jūlija pirmajai pusei, sveicot vasaru un iekrāsojot Agro kalnus sarkanā tonī.

Viena trešdaļa Kampanjas ķiršu produkcijas nāk no Bracigliano pašvaldības teritorijas, kas kopš 18. gadsimta lepojas ar to, ka audzē vidēji lielus un lielus ķiršus tumšā krāsā ar izcili stingru un sulīgu mīkstumu.”) Lielisko reputāciju apstiprina arī vairāk nekā 25 000Google atlases rezultātu [atslēgas vārdam] “Ciliegia di Bracigliano”, tostarp tīmekļa vietnēs Campania Terra Laboris un Irno Notizie, kas atzīst produkta unikalitāti, kas saistīta ar tā ražošanas apgabalu. “Ciliegia di Bracigliano” ķiršus izmanto tradicionālo konditorejas izstrādājumu ražošanā; piemēram, konditorejas meistara Džuzepes Palumbo radītajā “Zizzinella”, kas pagatavots no bifeļu piena Rikotta siera, lazdu riekstiem un ar alkoholu piesūcinātiem “Ciliegia di Bracigliano” ķiršiem (Annamaria Parlato, Enogastronomia Bracigliano, 23.05.2020. — rakstā ar nosaukumu Il dolce omaggio alla ciliegia di Giuseppe Palumbo. La ciliegia è un contenitore di principi benefici per il corpo umano [“Džuzepes Palumbo saldais veltījums ķiršiem. Ķiršos ir daudz cilvēka veselībai noderīgu vielu”] teikts, ka “Liecības par ķiršu audzēšanu Bracigliano datētas jau ar astoņpadsmitā gadsimta pirmo pusi, un tā turpinājās bez pārtraukuma pat bada laikā 1764. gadā. 20. gs. 50. gados pilsēta izaudzēja vienu trešdaļu Kampanjas ķiršu, kas tajā laikā bija vadošais ķiršu audzēšanas reģions Itālijā. Tas ir izcils Bracigliano lauksaimniecības produkts, un tas patiešām pazīstams kā “sarkanais zelts”. Vietējā dialektā to sauc par “a cerasa”. Tas nogatavojas vēlā pavasarī un satur lielu skaitu flavonoīdu”.

Atsauce uz specifikācijas publikāciju

(šīs regulas 6. panta 1. punkta otrā daļa)

Produkta specifikācijas pilnais teksts ir pieejams tīmekļa vietnē

http://www.politicheagricole.it/flex/cm/pages/ServeBLOB.php/L/IT/IDPagina/3335”

vai arī

tieši atverot Lauksaimniecības, pārtikas un mežsaimniecības politikas ministrijas mājaslapu (www.politicheagricole.it), noklikšķinot uz “Qualità” (ekrāna augšdaļas labajā pusē), tad uz “Prodotti DOP IGP STG” (ekrāna kreisajā malā) un, visbeidzot, uz “Disciplinari di Produzione all’esame dell’UE”.

(1) OV L 343, 14.12.2012., 1. lpp.